  Майя Бывальцева 2-тӥ пӧсьтолэзе Россилэн шоркараз ортчоз «Гербер» удмурт калык шулдыръяськон. Туэ со радъяськоз ВДНХ-ысь Останкино паркын. 14-тӥ инвожое со сярысь ивортэ Удмуртиысь Калыкъёслэн эшъяськон юртсылэн пресс-службаез. «Быдэс нунал ӵоже Москваын улӥсьёс но шоркарлэн куноосыз быгатозы удмурт сям-йылолъёс, кырӟан-веранъёс пушкы «выйыны», шӧдыны, кыӵе омырен шока удмурт калык. Останкино паркын ужалозы пӧртэм площадкаос, отын куноос вашкала удмурт шудонъёсын, эктонъёсын тодматскозы, мунё лэсьтонъя, кускерттон куонъя, куролэсь арбериос лэсьтонъя, эктонъя но мукет мастер-классъёсы но вожвылъяськонъёсы пыриськозы, удмурт сиёнэз веръялозы», — ивортэ пресс-служба. Тӧршор сцена вылын асьсэлэсь быгатонлыкъёссэс возьматозы Удмуртиысь творчествоя коллективъёс но Росси эстрадаысь кизилиос. Люкаськемъёс понна тужгес но бадӟым кузьым луоз «Брангуртысь песянайёсын» пумиськон. Озьы ик ортчозы Удмурт шаерысь турмаршрутъёсын, санаторийёсын тодматонъёс, ужалозы интерактив площадкаос: «Удмурт Тол Бабайлэн Резиденциез», «Пельняньлэн калыккуспо нуналэз» но мукет. Гербер — удмурт калыклэн вашкала сям-йылолэз; тулыс бусы ужъёсты йылпумъянлы, музъемез данъянлы сӥземын. Элькун праздник чотын Гербер нырысьсэ ортчиз 24 ар талэсь азьло. Табере со вань калыкъёс понна яратоно шулдыръяськон луиз ни. Нош Москваын улӥсьёс понна Гербер выль ужрад луэ — таяз арын кыкетӥзэ гинэ пусйиське-ай. Кылем арын со ортчиз Москваын Удмуртилэсь Арзэ пусъён улсын. Ижкарын Гербер праздник ортчиз 12-тӥ инвожое. Кызьпу арамае 7 сюрс пала адями люкаськылӥз. 25-тӥ инвожое элькун шулдыръяськон радъяськоз Сюмси ёросысь Бабья гурт возысь Кильмезь шур дурын. Куноос понна 15 площадкаос чакламын. Тегъёс: Лулчеберет Москва Удмуртия Гербер удмуртъёс праздникъёс шутэтскон  